
	Παρουσίαση του βιβλίου 
της Παναγιώτας Ροδοσθένους Μορίδου
Στα μονοπάτια του χρέους

στο Σπίτι της Κύπρου

Την Τρίτη 19 Σεπτεμβρίου 2017 παρουσιάστηκε, στο Σπίτι της Κύπρου, το βιβλίο της Παναγιώτας Ροδοσθένους Μορίδου, Στα μονοπάτια του χρέους, που κυκλοφορεί από τις εκδόσεις Επιφανίου.


Τη συγγραφέα και τους παρευρισκομένους καλωσόρισε η Μορφωτικός Σύμβουλος κ. Μαρία Παναγίδου και στη συνέχεια τον λόγο πήρε ο δημοσιογράφος κ. Παναγιώτης Σουρέλης ο οποίος είχε αναλάβει τον συντονισμό της εκδήλωσης.


«Η Παναγιώτα Μορίδου έχει καταφέρει με μαεστρία να συνδυάσει τη λογοτεχνία και την ιστορία για τις οποίες τρέφει ιδιαίτερο πάθος» είπε ο συντονιστής, δίνοντας τον λόγο στον Μακαριώτατο Αρχιεπίσκοπο Αθηνών και Πάσης Ελλάδος κ.κ. Ιερώνυμος Β΄.


Ο κ.κ. Ιερώνυμος χαιρέτησε την εκδήλωση με αναφορές σε προσωπικά βιώματα με τη συγγραφέα από τα φοιτητικά τους χρόνια και τη συμμετοχή τους σε συλλαλητήρια της εποχής υπέρ του Απελευθερωτικού Αγώνα των Κυπρίων κατά των Άγγλων το 1955-1959 επισημαίνοντας ότι η Παναγιώτα Μορίδου κατάφερε με τα κείμενά της να αποδώσει τις βαθιές αξίες και ιδανικά για τα οποία αγωνίστηκαν και θυσιάστηκαν οι νέοι της Κύπρου.

Στον χαιρετισμό που απηύθυνε ο Πρέσβης της Κυπριακής Δημοκρατίας κ. Κυριάκος Κενεβέζος υπογράμμισε ότι «η Παναγιώτα Μορίδου είναι ‘φάρος’ εκπαιδευτικής αναφοράς για το πώς πρέπει να είναι ο καλός εκπαιδευτικός. Το βιβλίο είναι η συνέχεια της ανάγκης της να εξωτερικεύσει τη σχέση Ελλάδας-Κύπρου, Κύπρου Ελλάδας, καταγράφοντας αυτό που κουβαλάει μέσα της, που δίδασκε στα παιδιά και έστελνε ως μήνυμα σε όλους, ότι οι άνθρωποι δεν πρέπει να ξεχνάμε».

Ο Καθηγητής του Πανεπιστημίου Αθηνών και Πρόεδρος του Φιλολογικού Συλλόγου Παρνασσός κ. Εμμανουήλ Μικρογιαννάκης κάνοντας μια σύντομη αναδρομή στα κοινά φοιτητικά χρόνια με τη συγγραφέα, επεσήμανε ότι η Π.Μ. ανέκαθεν κατατόπιζε και κατηύθυνε  με γνώμονα πάντα τη βαθειά γνώση της κυπριακής ιστορίας έχοντας ανέκαθεν ψηλά την έννοια του χρέους, όπως έδειξε και στα βιβλία της.

Τα διηγήματα της συλλογής παρουσίασε με ευσύνοπτο τρόπο ο φιλόλογος και συγγραφέας κ. Χρίστος Ρώμας, προσεγγίζοντας τα ιστορικά γεγονότα, όπως αυτά χρωματίζονται από τη συγκροτημένη γραφή και την ευαισθησία της Παναγιώτας Μορίδου. Με τη διαπίστωση ότι η συγγραφέας γνωρίζει άριστα την τέχνη της αφήγησης, ο ομιλητής χαρακτήρισε τον λόγο της ποιητικό ενώ οι περιγραφές της διακρίνονται για την ακριβολογία, τη σαφήνεια, τον λυρισμό και τον χρωματισμό τους». Καταλήγοντας ο κ. Ρώμας σημείωσε ότι «με το πέρας της ανάγνωσης του έργου η ικανοποίηση του αναγνώστη είναι εξασφαλισμένη. Η Παναγιώτα Μορίδου, ως έμπειρη γνώστης των τρόπων της αφήγησης, έχει προβεί με τα διηγήματά της σε μια κατάθεση ψυχής μέσα από βιώματα, συγκινήσεις, πόνους και περιπέτειες της βασανισμένης κυπριακής γης και των πολιτών της».

Ο Πρόεδρος του Ελληνικού Πολιτιστικού Ομίλου Κυπρίων Ελλάδος (Ε.Π.Ο.Κ.), ιστορικός ερευνητής δρ Ηρακλής Ζαχαριάδης μιλώντας για το βιβλίο είπε ότι «τα διηγήματα είναι εργασίες και κρίσεις στηριζόμενες σε αληθινές ιστορίες που τεκμηριώνουν μια τεράστια προσφορά στη νεώτερη εθνοπνευματική ζωή που η Παναγιώτα Μορίδου συνεχίζει να υπηρετεί. Παρέχει τον υψηλό μόχθο της πνευματικής ευθύνης. Κινεί τους ήρωες με ζωντάνια δύναμη και πάθος σε συναρπαστικά επεισόδια και δη αληθινά που κρατούν τον αναγνώστη αιχμάλωτο ως την τελευταία στιγμή».

Η εκδήλωση ολοκληρώθηκε με την αντιφώνηση της συγγραφέως η οποία μιλώντας για τους λόγους που έγραψε το βιβλίο τόνισε ότι «ήθελα να παρουσιάσω πρότυπα ανθρώπων που θα διδάξουν στις επερχόμενες γενεές το χρέος προς την πατρίδα. Οι ήρωες του βιβλίου αποτελούν τους φωτεινούς  οδοδείχτες που θα μας δείχνουν τον δρόμο για ν’ αποκτήσουμε τη μυριοπόθητη ελευθερία».

